Tá Comhairle Uladh de Chomhaltas Ceoltóirí Éireann cáinte
faoi gur dhiúltaigh siad d’iarratas Dhoire,
Fleadh Cheoil na hÉireann a reachtáil sa gcathair an bhliain seo chugainn.
Deir comhairle Uladh gur mar gheall ar bhagairt
ó easaontóirí poblachtacha a glacadh an cinneadh.
Faoi iarratas Dhoire chun Fleadh Cheoil na hÉireann
a reachtáil ó thuaidh den teorainn den chéad uair riamh,
bheadh sé ar siúl le linn bhliain chathair an chultúr na Ríochta Aontaithe.
Siocar an ceangal leis an Ríocht Aontaithe
tá roinnt ball ina choinne,
ach Dé Céadaoine seo caite d’aontaigh bord an Chontae tacú leis an iarratas.
An lá dar gcionn phléasc dhá bhuama sa chathair
agus aréir dhiúltaigh Comhairle Uladh den Chomhaltas tacú leis an iarratas
siocar an bhagairt ó easaontóirí poblachtánacha a dúradar.
Tá achomharc déanta anois ag comhaltas Dhoire.
Níl sé ceart go mbeadh comhaltas insan tuaisceart
ag diúltú rud a chur ar aghaidh chuig an ardchomhairle.
Seo é an chéad uair i stair Comhaltas Ceoltóirí Éireann gur tharla seo,
go ndeachaigh Cúige in éadan
iarratas a tháinig ó thaobh istigh den Chúige céanna.
Deir Ardstiúrthóir an Chomhaltais go bhfuil ceisteanna
le freagairt ag Comhairle Uladh maidir le seasamh an cinneadh a ghlac siad
nuair a glacadh cinneadh roimhe seo tacú leis an iarratas.
Inné, ní an comhairle iomlán a bhí ag teacht le chéile,
so tá fiosrú ar siúl canathaobh gur dhein
fochoiste de Chomhairle Uladh
athrú ar an gcinneadh a bhí déanta go dtí seo.
Faoi láthair tá iarratas istigh ag Sligeach agus ag Inis i gContae an Chláir
chun Fleadh Cheoil na hÉireann a óstú an bhliain seo chugainn.
Níl go dtí ach an Satharn seo ag Doire an bealach a réiteach
dá n-iarratas sula ndéanfaidh Ardchomhairle Chomhaltas Ceoltóirí Éireann
an cinneadh deiridh.
Áine Ní Ghallchóir, Nuacht TG4, i nDoire.